Castiello de Cadret: La primera mención cristiana d'este castiello ye de 1213, quan lo rei Pedro II d'Aragón l'entregó a Pedro de Navascués. Lo castiello se troba en un tozal inespugnable, rodiau per los suyos tres quatrenas partes de cinglas de 70 m d'altura, accesible per lo costau sud. Lo suyo eixe mayor d'uns 200 m ye perpendicular a lo d'a sierra. Las dimensions d'o mesmo son de 45 m de largo per 20 m d'amplo. Dezaga d'o recinto, chusto debaixo d'o muro que rodeya la torre continaba lo promontorio rocoso y se practicó un fondón d'uns 3 metros de profundidat excavau en a penya virchen. A l'atro costau d'este fondón se modeló una enorme montanyeta de tierra d'aspecto piramidal. A un libel inferior, se pueden seguir los escasos alazetz visibles d'unatro recinto muito mas amplio que l'anterior, que remata con una barracala de vendanyons espenchada a uns metros d'o lugarón. Las suyas medidas aproximadas son de 75 m de largo per 45 m d'amplo. Situau a uns 80 m sobre la planura d'a val d'a Uerba, esta fortaleza d'esprito musulmán presienta caracteristicas solas en tot Aragón, como la suya torre forrada con un dople muro y lo conchunto de cheserías en una d'as suyas plantas. Construyiu y reparau con diversas tecnicas, la prencipal materia prima usada pa la construcción de l'edificio estió lo cheso autoctono, lo que proporcionó a lo conchunto un aspecto uniforme de dificil diferenciación d'o terreno sobre lo qual s'asienta. La prencipal tecnica constructiva estió la d'o encofrau, que se basa en a tecnica d'o tapial, totas dos usadas en a fortificación. La calendata d'a suya construcción no ye conoixida, pero se sabe que en l'anyo 935 estió enamplau per orden d'o califa Abd al-Rahman III pa convertir-lo en a plaza prencipal en a ofensiva contra la rebelión de Saraqusta contra lo califato. Estió declarau Bien d'Interés Cultural (BOA nº 57, de 22/5/2006). Actualment ye en parti restaurau.